Vrystaat Landbou: Veediefstal ontaard al meer in geweldsmisdaadDie Brendin Horner moord in Oktober 2020 kan vermoedelik ook verbind word met veediefstal (Foto: Facebook) Volgens Vrystaat Landbou (VL) ontaard veediefstal toenemend in geweldsmisdaad en is dit ŉ bewys dat die voorgestelde wysigings in die Vuurwapenwet die landbougemeenskap op ŉ hoër risiko plaas, aangesien dié wet die reg op selfverdediging beperk. “Die brutale moord op twee polisiebeamptes in Noordwes dui daarop dat veediefstal toenemend in geweldsmisdaad ontaard. Op 26 Julie 2021 het twee polisiebeamptes, konst. Simon Ngakaemang Ntsekeletsa en sers. Mojalefa Horatius Molete van die Mareetsane-polisiestasie ŉ verdagte voertuig gevolg wat vee vervoer het. Tydens hierdie ondersoek is die beamptes aangeval en vermoor,” het Francois Wilken, VL se president, gesê. “Vrystaat Landbou het die moorde veroordeel en sy simpatie met naasbestaandes van die twee beamptes betuig. Ons het ook die polisie geloof vir die arrestasie van vyf verdagtes,” het hy gesê. Volgens Tommie Esterhuyse, adjunkpresident van VL, waarsku die organisasie reeds jare dat veediefstal nie net ŉ eiendomsverwante misdaad is nie. “Die VL Veiligheidslessenaar se ontledings toon dat 14% van plaasaanvalle en -moorde, in die afgelope vyf jaar, verbind kan word met die roof van vee. “Veediewe pleeg plaasaanvalle, hulle daag gewapend by plase op om veral vee te roof en dikwels lei dit tot lewensverlies,” sê hy. Volgens VL se veiligheidsrisiko-analis, dr. Jane Buys, was daar die afgelope jaar verskeie insidente waartydens veediewe in ŉ skietery met of die SAPD of boere slaags geraak het. Dié insidente het by Kroonstad, Ficksburg, Clocolan, Hobhouse/Vanstadensrus, Bloemfontein (Thaba-Nchu) en in die Zastron-gebied plaasgevind. In die oorgrensstreek is die insidente grootliks meer en veediewe is gewapen. “Die moord op Brendin Horner in Oktober 2020 kan vermoedelik ook verbind word met veediefstal.” VL het die SAPD versoek om hul mannekrag by stasies, asook by veediefstal-eenhede (VDE) te bemagtig om hulself teen die geweld wat met veediefstal gepaard gaan te beskerm en toereikend op te tree. Jakkals le Roux, voorsitter van VL se landelike veiligheidskomitee, versoek VL-boere om op die volgende bedag te wees: Om te verseker dat diegene wat teen die vuurwapenbeheerwetsontwerp gekant is se stem gehoor word, het Vrystaat Landbou ŉ petisie op sy webwerf geplaas wat lede van die publiek kan voltooi. Geleentheid vir kommentaar sluit op 2 Augustus.